《人日自衡还潭道中次雨泉使君韵 其二》
明代·陈一松

七日春来半风雨，况逢飞雪转多阴。瑶华堪折美人远，仙盖欲临湘水深。

十载风尘愁作客，百年交谊幸同心。索梅本谓能供笑，对尔寒花更不禁。

作者简介：陈一松，字宗岩。海阳人。明世宗嘉靖二十六年（一五四七）进士，选庶吉士。除兵部主事，迁湖广佥事，历官至工部侍郎。有《玉简山堂集》。清光绪《海阳县志》卷三七有传。